Her er prisen på HBO Max

Mange har været spændte på, hvad prisen på HBO Max bliver, da abonnementspriserne ofte får et nøk op, når der kommer nye funktioner og nyt indhold. Men overraskende nok bliver HBO Max faktisk billigere end HBO Nordic – prisen sænkes nemlig fra 99 kroner til 79 kroner, fortæller flatpanels.dk.

Desuden vil man, som hos Disney+, kunne købe et såkaldt Årspas, der giver et års adgang til tjenesten for 599 kroner. Altså det samme som otte måneder i “løs vægt”. Det kræver dog, at man i forvejen er abonnent hos HBO Nordic, oplyses det på hjemmesiden.

Ifølge HBO Max fordobles indholdet, når Nordic bliver til Max den 26. oktober. Der kommer blandt andet indhold fra HBO, Warner Bros, DC Entertainment, Cartoon Network, Adult Swim og Turner Classic Movies.

En af de titler, man kan se frem til er Game Of Thrones-prequelserien House of Dragons. HBO har under dagens præsentation lanceret en teaser-trailer til serien. Den kan ses her:

En anden nyhed fra dagens præsentation er, at biograffilm fra Warner Bros vil få streamingpremiere på Max senest 45 dage efter biografpremieren.

Man vil kunne streame HBO Max på iPhone og iPad, Android-telefoner og -tablets, Apple TV, Android TV, Chromecast, Samsung TV, LG, Chrome OS, MacOS, Windows PC, PS5, PS4, Xbox Series X|S og Xbox One. Der vil løbende blive tilføjet flere enheder, loves det.

Har du allerede et abonnement på HBO Nordic, vil det automatisk blive konverteret til Max. Det eneste, du skal gøre, er at downloade HBO Max-appen og logge ind med dine nuværende brugeroplysninger. Du kan læse flere informationer hos HBO Max.

Her er prisen på HBO Max